
A mezőgazdasági és nem mezőgazdasági ingatlan tulajdonjogának megszerzésének összehasonlító szabályai

Kulcsszavak: mezőgazdasági ingatlan, földforgalmi szabályozás, tulajdonjog
Kutatásomban leíró, magyarázó és összehasonlító jelleggel bemutatom a nem mezőgazdasági ingatlanokra és a mezőgazdasági ingatlanokra vonatkozó hazai jogi szabályozást Európai Uniós kitekintéssel.
A pályamunka I. és II. fejezete áttekintést ad az Európai Unió Alapjogi Chartája és az Alaptörvény tulajdonjogra vonatkozó rendelkezéseiről, valamint a 2013. évi törvény, a Polgári Törvénykönyv tulajdonjogra vonatkozó fogalmi meghatározásáról, annak tartalmáról, a Ptk. szerinti eredeti és származékos tulajdonszerzési módokról, de nem pusztán dologi, hanem a kötelmi jogi aspektusokból is. A III. fejezet elemzi a mezőgazdasági ingatlanok sajátosságaira és mindezekkel összefüggésben a mezőgazdasági tevékenységre, művelési ágra és hasznosítási kötelezettségre vonatkozó szabályokat. Statisztikai adatokkal szemléltetem a mezőgazdasági ingatlanok speciális és szigorú szabályozásának és az Alaptörvény P) cikkében való történelmi jelentőségű deklarálásának indokoltságát. Kutatásom nem pusztán a jogszabályok, hanem az Alkotmánybíróság döntéseinek és a Nemzeti Agrárgazdasági Kamara tevékenységének a vizsgálatára is kiterjedt. A kutatás során igazolást nyert, hogy hazánkban kiemelt természeti, gazdasági és társadalmi jelentőséget tulajdonítanak a mezőgazdasági ingatlanoknak. A IV. fejezet áttekintést ad a mezőgazdasági ingatlanokra vonatkozó speciális földforgalmi szabályokról. Az V. fejezet ismerteti az EU kapcsolatát, hatását a tagállami földforgalmi szabályokra.
A kutatás eredményeit a VI. fejezet Összehasonlító elemzésének megállapításai tartalmazzák. A mezőgazdasági ingatlanok tulajdonszerzésével kapcsolatban jelentős eltérések vannak, hiszen ahol mezőgazdasági tevékenységet folytatnak, igény van erre a társadalom érintett rétegéinél. A Ptk. szerinti tulajdonszerzési módok kiindulópontot adnak, de a termőföld kiemelt jelentősége miatt a földforgalmi szabályok jóval szigorúbbak.
Összefoglalva a jogalkotó szigorúbb feltételeket állít fel a jogalanyok, jogcímek és jóváhagyásuk esetében. Mindezek megvalósulását láthatjuk az általam a hasonlóságok és különbségek mentén górcső alá vett: adásvétel, elővásárlási jog, csere-ajándékozás, elbirtoklás, kisajátítás és öröklés esetében. A kutatást átfogó, három, de lege ferenda javaslattal zártam.



